**ОДЛУКА О ЈАВНОМ ГРАДСКОМ И ПРИГРАДСКОМ ПРЕВОЗУ ПУТНИКА**

**НА ТЕРИТОРИЈИ ГРАДА НИША**

(„Службени лист Града Ниша“, број 1/2016-пречишћен текст)

-преглед чланова који се мењају и допуњују -

Члан 6.

Управа надлежна за послове саобраћаја, на предлог Дирекције, а уз сагласност Градоначелника Града Ниша, одређује сталне и сезонске линије јавног градског и приградског превоза путника на територији Града Ниша.

Ванредне линије отвара управа надлежна за послове саобраћаја на основу указане потребе привременог карактера или на предлог Дирекције.

Члан 7.

Траса линије одређује се називима улица и путева којима се крећу аутобуси, од почетног до крајњег стајалишта.

Дирекција предлаже надлежној управи утврђивање путева и улица намењених јавном градском и приградском превозу путника на територији Града Ниша.

Дирекција предлаже надлежној управи увођење трака резервисаних за возила јавног превоза, давање приоритета на семафоризованим раскрсницама и сл.

Улице и путеви на којима се одвија превоз морају да испуњавају прописане услове у погледу ширине саобраћајних трака, носивости коловозне конструкције и врсте коловозног застора, минималних полупречника кривина, величине нагиба, осветљености у насељеном месту и др.

Управа надлежна за послове саобраћаја на предлог Дирекције одређује испуњеност услова улица и путева за градски и приградски превоз путника, по прибављеном мишљењу управљача јавног пута и органа надлежног за безбедност саобраћаја.

Члан 8.

Дирекција предлаже надлежној управи одређивање стајалишта у јавном градском и приградском превозу путника на територији Града Ниша.

Управа надлежна за послове саобраћаја одређује стајалишта која се користе на линијама у јавном градском и приградском превозу путника.

Аутобуска стајалишта морају бити изграђена у складу са условима утврђеним законом и другим прописима.

На почетним и завршним стајалиштима линија-терминусима уређује се безбедна окретница за аутобусе.

Члан 12.

 Управа надлежна за послове саобраћаја врши регистрацију и оверу реда вожње.

 У регистар реда вожње уноси се: редни број, назив превозника, број и назив линије, датум уписа реда вожње у регистар, број акта, рок важења реда вожње и напомена.

 Овера реда вожње врши се стављањем штамбиља који садржи: број и/или назив линије, редни број под којим је уписан у регистар, број акта, датум овере и потпис овлашћеног лица.

Члан 13.

Израду реда вожње, у складу са превозним потребама, захтевима корисника и параметрима управе надлежне за послове саобраћаја, врши Дирекција.

Превозник је дужан да захтев за регистрацију и оверу реда вожње, заједно са редом вожње из става 1 овог члана, у довољном броју примерака достави управи надлежној за послове саобраћаја најкасније 10 дана пре почетка примене.

Члан 14.

Уколико дође до промене трасе линије (продужења или скраћења) из оправданих разлога, увођења привремених или трајних измена у режиму рада линија, или отварања нових линија директор Дирекције образује Комисију за утврђивање дужине линија.

 Комисију чине најмање по један представник Дирекције и управе надлежне за послове саобраћаја и један представник превозника.

Члан 15.

 Управа надлежна за послове саобраћаја је дужна да ред вожње овери у року од пет дана од дана подношења или да оверу одбије.

 Ако управа надлежна за послове саобраћаја одбије оверу реда вожње, дужна је да у року одређеном у ставу 1 овог члана донесе решење и образложи разлоге одбијања.

 Против решења из става 2 овог члана може се уложити приговор Градском већу, у року од осам дана од дана пријема решења о одбијању овере реда вожње.

Члан 17.

Превозник је дужан да обавља превоз по регистрованом и овереном реду вожње.

Одступања од регистрованог реда вожње на линији, у смислу скраћења, продужења, делимичне измене трасе и привремених измена у регистрованим временима полазака могу се вршити изузетно, из оправданих разлога и уз сагласност Дирекције.

Под оправданим разлозима сматрају се:

1) елементарне непогоде (пожар, поплава, земљотрес, поледица, снежни нанос, одрон и слично);

2) знатна оштећења улица, путева и путних објеката;

3) искључење возила због техничке неисправности која онемогућава безбедан превоз;

4) прерасподела капацитета по линијама јавног градског и приградског превоза путника због измене саобраћајне ситуације и мера које су предузели надлежни органи градске управе, док ти разлози постоје.

Превозник је дужан да о одступању и разлозима за одступање у најкраћем могућем року обавести управу надлежну за послове саобраћаја, Дирекцију, надлежну инспекцију, комуналну полицију и кориснике превоза.

 Дирекција је дужна да по сопственом сазнању или пријему обавештења из претходног става изда превознику сагласност за измену трасе, док трају оправдани разлози. Као планирана километража рачунаће се нова реална дужина линије, коју утврђује Комисија из члана 14. ове одлуке.

Члан 25.

 Уколико путник у року од осам дана Дирекцији не достави доказ о плаћеној доплатној карти из члана 24. став 1, иста је дужна да, по истеку наведеног рока, одмах достави податке управи надлежној за инспекцијске послове, односно одељењу комуналне полиције у циљу покретања прекршајног поступка.

 Уколико путник у року од три дана од дана издавања опомене достави Дирекцији на увид месечну или полумесечну карту или легитимацију за бесплатну вожњу, издату најмање дан раније пре извршене контроле, Дирекција може да поништи издату опомену путнику, на основу поднетог захтева за рекламацију.

Дирекција ће посебним Правилником прецизирати поступак решавања рекламација путника.

Члан 36.

Комунално-полицијске послове обавља комунални полицајац.

Комунални полицајац у обављању комунално-полицијских послова, поред законом утврђених овлашћења, подноси захтев за покретање прекршајног поступка за прекршаје утврђене овом одлуком.

Уколико комунални полицајац у обављању комунално-полицијских послова уочи повреду прописа из надлежности другог органа обавестиће одмах о томе надлежни орган, писаним путем.

**VII КАЗНЕНЕ ОДРЕДБЕ**

Члан 37.

Новчаном казном од 50 000 до 500 000 динара казниће се за прекршај предузеће, односно друго правно лице које обавља ову комуналну делатност ако:

1. обавља превоз, а не испуњава услове из члана 4.,

2. отпочне и обавља превоз путника без уговора о обављању превоза или отпочне обављање прeвоза путника без доказа о исправности возила (члан 16. став 1.),

3. се не придржава регистрованог и овереног реда вожње (члан 17. став 1.),

4. пре почетка обуставе превоза на одређеној линији о томе не обавести надлежни орган, путнике и Дирекцију (члан 17. став 4.),

5. у возилу нема путни налог попуњен, оверен и потписан на прописан начин (члан 18. став 1 тачка 1),

6. у возилу којим обавља превоз путника нема важећи ред вожње или оверену фотокопију важећег реда вожње (члан 18. став 1. тачка 2),

7. у возилу којим обавља превоз нема акт о утврђивању цене превоза (члан 18. став 1 тачка 3),

8. обавља јавни градски и приградски превоз путника на линији без сагласности Дирекције (члан 18. став 1 тачка 4),

9. ако правном лицу које врши послове организације, контороле и реализације интегрисаног тарифног система у јавном градском и приградском превозу путника не омогући приступ возилима, документацији, односно не пружи све неопходне податке у циљу ефикасније организације, контроле и реализације интегрисаног тарифног система и контроле остваривања регистрованог реда вожње у складу са чланом 22. став 4.

 10. примењује цене превоза супротно одредбама члана 32. став 2.

11. возач не поступи по налогу лица овлашћеног за контролу и не заустави возило док путник не напусти возило (члан 24. став 3.);

12. возач на линијама на којима се продаја појединачних карата врши преко возача, не заустави возило док путник не купи карту или не покаже возну исправу, односно не напусти возило (члан 24. став 4.).

За прекршај из става 1 овог члана казниће се новчаном казном од 5.000 до 30 000 динара и одговорно лице у предузећу, односно другом правном лицу.

Члан 38.

 Новчаном казном у износу од 5.000 до 30 000 динара казниће се за прекршај физичко лице - путник ако:

 1. користи превоз без прописане карте или исправе, или одбије да покаже карту ради контроле (члан 23.).

Члан 39.

 Новчаном казном у износу од 50.000,00 динара казниће се предузеће, односно друго правно лице које обавља ову комуналну делатност, ако:

1. возило којим се обавља превоз нема видна обележја у складу са чланом 19.

2. у возилу којим обавља превоз нема електронски дисплеј или је исти неисправан (члан 20.)

3. у возилу нису истакнуте информације у складу са чланом 21.

 За прекршаје из става 1 казниће се одговорно лице у правном лицу у износу од 5.000,00 динара.

 Новчаном казном у износу од 5.000,00 динара казниће се физичко лице за поступање супротно забранама из члана 29.

 За прекршаје из става 1 и 3 овог члана саобраћајни инспектор односно комунални полицајац издаје прекршајни налог у складу са законом.